Rifillimi i hetimeve për zonjën Clinton trondit fushatën presidenciale 
FBI-ja e bëri njoftimin vetëm 11 ditë para ditës së votimeve
Fushata presidenciale në Shtetet e Bashkuara u trondit përsëri kur FBI-ja njoftoi dje anëtarët e Kongresit se po rihap hetimet për përdorimin e një serveri email-i privat nga zonja Clinton gjatë periudhës që ajo ishte Sekretare Shteti. Njoftimi u bë vetëm 11 ditë nga data 8 nëntor, kur amerikanët do të zgjedhin presidentin e ardhshëm të vendit. Gazeta “Washington Post” njoftoi sot se zyrtarët e Departamentit të Drejtësisë e kanë paralajmëruar drejtorin e FBI-së, zotin Comey, se praktika e të njoftuarit të Kongresit për rifillimin e një hetimi nuk është në përputhje me praktikat e këtij departamenti. Gjithashtu, zyrtarët i kanë thënë zotit Comey se departamenti nuk komenton për një hetim që është duke u zhvilluar dhe se nuk ndërmerr hapa që mund të shihen si përpjekje për të ndikuar tek zgjedhjet. Lajmi se FBI-ja po rishqyrtonte çështjen e email-eve të zonjës Clinton qarkulloi ndërsa ajo po mbërrinte për një tubim në Iowa. FBI-ja njoftoi anëtarët e Kongresit se po shqyrton tashmë email-e të sapozbuluara që dolën në dritë në kuadrin e një tjetër hetimi për ngacmime seksuale të një ish-ligjvënësi demokrat, Anthony Weiner. Zoti Weiner është ish-bashkëshorti i Huma Abedin, një prej ndihmëseve kryesore të zonjës Clinton. Rivali republikan, Donald Trump, e shfrytëzoi menjëherë këtë zhvillim gjatë një tubimi në New Hampshire. Në muajin korrik, drejtori i FBI-së, James Comey, pati konkluduar se përdorimi i një serveri privat nga zonja Clinton ishte veprim i pakujdesshëm, por nuk paraqiste elemente penale. Anketimet tregojnë se për votuesit, zonja Clinton është më pak e besueshme për shkak të çështjes së email-it. Zoti Trump ka dënuar prej kohësh vendimin e FBI-së për të mos ngritur akuza ndaj zonjës Clinton. Tashmë ai foli me ton më të fortë në New Hampshire. Zonja Clinton foli dje për çështjen nga Iowa. Ndërsa republikanët mirëpritën këtë hap të FBI-së, të tjerë e kritikuan. Ky zhvillim i ri e shtoi pasigurinë në këtë fushatë presidenciale të gjatë dhe përçarëse. Anketimet vazhdojnë të tregojnë se zonja Clinton është në avantazh përballë zotit Trump, si në nivel kombëtar, ashtu edhe shumë shtete kryesore fushëbeteje që do të përcaktojnë rezultatin e 8 nëntorit.